Η Alpha Bank στηρίζει έμπρακτα την εθνική προσπάθεια για την αντιμετώπιση της πανδημίας Covid-19 και το ιατρικό και νοσηλευτικό προσωπικό που δίνει τη μάχη στην πρώτη γραμμή, καλύπτοντας τις ανάγκες σε ιατρικό και υγειονομικό εξοπλισμό των Μονάδων Εντατικής Θεραπείας, σε τρία Νοσοκομεία αναφοράς στην Ελλάδα.

Συγκεκριμένα, η Τράπεζα προσφέρει στο Γενικό Νοσοκομείο Νοσημάτων Θώρακος Αθηνών "Η Σωτηρία", στο Πανεπιστημιακό Γενικό Νοσοκομείο "ΑΧΕΠΑ" Θεσσαλονίκης και στο Πανεπιστημιακό Γενικό Νοσοκομείο Λάρισας, ιατρικά μηχανήματα τελευταίας τεχνολογίας, μεταξύ των οποίων monitors παρακολούθησης ζωτικών λειτουργιών ασθενών, ψηφιακό ακτινολογικό, ψηφιακούς καρδιογράφους, βιντεολαρυγγοσκόπια, βρογχοσκόπια, κλίνες ΜΕΘ καθώς και υγειονομικό εξοπλισμό που είναι αναγκαίος για την προστασία του ιατρικού και νοσηλευτικού προσωπικού.

Είχε προηγηθεί επικοινωνία της Alpha Bank με τις Διοικήσεις των Νοσοκομείων "Η Σωτηρία", "ΑΧΕΠΑ" και Λάρισας, προκειμένου να εξειδικευθούν οι ανάγκες και να καλυφθούν με τον καλύτερο δυνατό τρόπο από την Τράπεζα. Η Alpha Bank ευχαριστεί τις Διοικήσεις των τριών νοσοκομείων και τις αρμόδιες υπηρεσίες της Πολιτείας για τη στενή συνεργασία προς την επίτευξη του κοινού στόχου, της παροχής δηλαδή του αναγκαίου εξοπλισμού προς το ιατρικό και νοσηλευτικό προσωπικό.

Με πλήρη συναίσθηση του ρόλου και της ευθύνης της προς το κοινωνικό σύνολο, η Alpha Bank θα συνεχίσει να στηρίζει το Εθνικό Σύστημα Υγείας για την αντιμετώπιση της υγειονομικής κρίσης.

Παράλληλα, η Τράπεζα έχει λάβει, από την πρώτη στιγμή, όλα τα απαραίτητα μέτρα για την προστασία της υγείας και της ασφάλειας των Πελατών και των Εργαζομένων της, έχει αξιοποιήσει πλήρως τη σύγχρονη και ολοκληρωμένη πλατφόρμα των ψηφιακών της δικτύων εξυπηρέτησης, ενώ, στηρίζοντας ενεργά τους Πελάτες της, βρίσκεται στην πρώτη γραμμή της προσπάθειας για τον περιορισμό των συνεπειών της κρίσης και για την επανεκκίνηση της ελληνικής οικονομίας.